Bollywood-stjerne druknet i badekar
Da dødsfallet ble kjent i helgen skrev BBC at hun fikk et hjerteinfarkt, men det stemmer altså ikke. Lokale myndigheter viser til obduksjonsrapporten, som har konkludert med at skuespilleren ved et uhell druknet i et badekar på sitt hotellrom i Dubai «etter å ha vært bevisstløs». Politiet anser derfor ikke lenger dødsfallet som mistenkelig, og har nå frigitt den døde kroppen til familien. Sridevi startet sin karriere allerede som fireåring og rakk å spille inn nærmere 300 filmer på flere ulike språk. Blant hennes mest kjente filmer finner vi Bollywood-klassikere som «Mr India », «Chandni», «ChaalBaaz» og «Sadma». Hun ble ansett som en av de aller største stjernene i den Mumbai-baserte filmindustrien, og var ifølge BBC ansett som en av få kvinnelige skuespillere som sikret filmer stor kommersiell suksess uten støtte fra en mannlig stjerne.
Myndighetene i Dubai har nå offentliggjort dødsårsaken til den 54 år gamle skuespilleren Sridevi Kapoor.